Folketing
1999-10-13

Det forhold, at flygtningestrømme ikke respekterer grænser, er en fælles udfordring, og den grænseoverskridende kriminalitet, vi også skal hamle op med, er en fælles udfordring. Det er de problemer, vi skal samles om i Helsingfors; det er de problemer, vi skal udbygge samarbejdet om og træffe beslutning om retningen for i Helsingfors. Det er vores samlede vurdering, at de emner, vi tager op i Helsingfors, ikke vil bringe os i en situation, hvor vi skal aktivere forbeholdet på det pågældende område, men at vi kan være med, skal være med, sætte vores præg på tingene, deltage i drøftelserne og nå frem til en fornuftig konklusion. Og jeg kan så sige, at vi ud over hovedemnet, som blev lagt til rette, ikke mindst vil komme ind på udvidelsesområdet, sådan som jeg har nævnt det. Når så retningslinjerne fra Tammerfors skal omsættes i konkrete retsakter på det retlige og det indre område, ja, så vil der selvfølgelig være nogle områder, hvor vi må stå udenfor, men det er ikke nu, det er ikke i Tammerfors.